Hvad kan der udledes?

*Hvad kan der udledes?* er en genre, som du kan møde i fællesdelen. Som altid gælder det, at **man skal overholde en række krav (bedømmelseskriterier)**, som I kan læse nærmere om i nedenstående. Et eksempel på en opgaveformulering kunne være følgende:

*”Hvad kan der af tabel 1 udledes om udviklingen i Tysklands økonomi? Besvarelsen skal understøttes af relevante beregninger, og du skal anvende viden om økonomiske sammenhænge.”*



Genren er normalt **kendetegnet ved en tabel eller en figur, som du skal undersøge ud fra opgavespørgsmålet.** I dette tilfælde skal du altså **finde og nævne relevante tal, som kan sige noget om *udviklingen i Tysklands økonomi***. Ofte er der yderligere krav i opgaveformuleringen, som du ***skal*** opfylde. Her er det *relevante beregninger* og *viden om økonomiske sammenhænge.* Dette skal du altså også omkring i opgavens hoveddel.

# Indledning: (Ca. 2 linjer)

Her beskriver du, hvad tabellen handler om (enheder osv. her: løbende priser - hvad betyder det?), samt hvad du vil udlede fra tabellen - altså, hvad bliver du i opgavespørgsmålet bedt om at bruge tabellen til at sige noget om?

## Nyttige sætninger i indledningen

* *”Det centrale i undersøgelsen er….”*
* *”Tabellen/figuren omhandler/viser …”*
* *”For at besvare denne opgave vil der i nedenstående…”*

# Hoveddel:

I hoveddelen handler det om at **tage udgangspunkt i opgaveformuleringen og gå direkte i gang med at lave nedslag i tabellen/figuren**. Her kan man eks. sammenligne tal fra flere år og konkludere på udviklingen. Man kan også påvise en tendens, eks: *”jo større…, jo lavere…”.* I eksemplet kan man eks. udlede, at arbejdsløshed og betalingsbalance begge forværres fra 2008 til 2009, men forbedres fra 2009 til 2012 - *jo højere arbejdsløshed, jo lavere betalingsbalanceoverskud.*

Undervejs skal du også huske at **anvende relevante begreber**. I dette tilfælde kan man eks. bruge begreberne *eksport* og *import,* når du konkluderer på eks. betalingsbalanceoverskuddet.

## Yderligere krav i opgaveformuleringen.

”Hvad kan udledes om” ledsages ofte af et krav om, at besvarelsen skal understøttes af relevante***beregninger***. Du skal typisk omregne absolutte tal (mia. kr., mio. tons, antal personer mm) til *procentandele, indekstal* eller *procentvise stigninger* for bedre at kunne svare på spørgsmålet. Selve udregningerne skal ikke skrives i opgaven, men skriv konklusioner ud fra de beregnede tal.

I eksempel 1 kan man enten beregne indekstal for udviklingen i BNP, årlig vækst og statsgæld og udlede, hvad der er steget mest. Eller beregne statsgæld i procent af BNP og udlede om procentandelen stiger eller falder. Ændring i procentandele udtrykkes i procentpoints. Hvis du beregner statsgæld i procent af BNP, viser du forståelse af, at denne størrelse er en vigtig økonomisk indikator.

I digitialt stillede opgaver med net-adgang foretages beregningerne i ***regneark*** og tabellen med de beregnede tal indsættes i besvarelsen. Husk overskrift og måleenhed. Der kan desuden være krav om at udarbejde et relevant ***diagram***. Det kan fx være et kurvediagram ud fra beregnede indekstal. Skriv diagramtitel og måleenhed på akserne.

I eksemplet er der desuden krav om at ”***anvende viden*** om økonomiske sammenhænge”. Man skal anvende sin faglige viden til at forklare udviklingen ifølge tabellen. Du kan fx anvende økonomisk viden til at forklare hvorfor arbejdsløsheden stiger, når BNP falder.

En tabel kan indeholde oplysninger om resultatet af en chi2-test (***p-værdien***). Du skal skrive, hvad p-værdiens størrelse betyder. Skriv om forskellene i tabellen er signifikante eller ej og på hvilket signifikansniveau. Du kan uddybe med mere matematisk inspirerede formuleringer om en nulhypoteses troværdighed. En figur kan også indeholde ***lineær regression***. Her skal du udlede, hvad tendenslinjens ligning (hældningskoefficienten), R2-værdien og punkternes beliggenhed i diagrammet viser om sammenhængen mellem de to variable i diagrammet. **(Mere om p-værdi og lineær regression under beregninger i samfundsfagsleksikon)**

## Nyttige sætninger i hoveddelen

* *Tabellen viser at…*
* *De vigtigste tal i tabellen er…*
* *Man kan i tabellen se…*
* *Udviklingen fra 1990-2010 er…*
* *Desuden viser tabellen…*
* *Tendensen i tabellen er…*
* *Disse tal viser, at….*
* *Disse tal er et udtryk for…*
* *I tabellen kan man se, at jo højere/lavere…., jo højere/lavere…*

# Konklusionen (Ca. 2 linjer)

Du skal svare på opgaveformuleringen. I opgaveformuleringen, som er beskrevet i ovenstående, skal du altså både konkludere på, hvad der i tabellen kan udledes om *Udviklingen i Tysklands økonomi.*

## Nyttige sætninger i konklusionen

* *”I forhold til opgaveformuleringen kan det konkluderes, at….”*
* *”På denne baggrund kan det sammenfattes, at…”*
* *”Svaret på opgaveformuleringen er dermed…”*
* *”Der er ikke et entydigt svar på opgaveformuleringen, men sammenfattende kan det siges at…”*

# Bedømmelseskriterier (Hvad kigger læreren efter?)

1. **Tage udgangspunkt i opgavespørgsmålet:**
   * Opgavespørgsmålet skal være styrende for din fremgangsmåde. Dvs. er det eks. *udviklingen i Tysklands økonomi*, som du kigger efter i tabellen?
2. **Dokumentation:**
   * Brug taleksempler fra tabellerne som dokumentation.
3. **Beregning (og andre krav):**
   * Hvilke andre krav er der i opgaveformuleringen. Husker du eksempelvis at beregne absolutte tal? Indsætter du tallene? Og bruger du dem til at udlede fra?
   * Er der p-værdi? Er der en R2-værdi? Kommenterer du på værdierne? Og hvad betyder de?
4. **Fortolke:**
   * Hvordan skal tallene forstås? Hvorfor viser tallene som de gør? Her skal du så vidt muligt inddrage viden og begreber fra samfundsfag.
5. **Konklusion:**
   * En konklusion der opsummerer hvad tabellerne viser om opgavespørgsmålet. Altså: Hvad siger tabellen om *udviklingen i Tysklands økonomi?*